Ma vas vir wrede moord op babaArgieffoto Foto: HeikeIr, Pixabay WAARSKUWING: Die inhoud in dié berig mag sensitiewe lesers ontstel. Die polisie het ŉ 35-jarige vrou in hegtenis geneem nadat sy glo haar eie sewe dae oue baba in ŉ plaaslike hospitaal doodgemaak het. Lt.kol. Moatshe Ngoepe, provinsiale polisiewoordvoerder van KwaZulu-Natal, het Donderdag gesê die voorval het by die Zebediela-hospitaal in Magatle buite Lebowakgomo plaasgevind. “Die verdagte het by die hospitaal geboorte geskenk en die baba was steeds onder verpleegsorg in die kindereenheid,” het Ngoepe gesê. “Sy het later in die saal ingegaan en gemaak of sy die kind wil borsvoed. Sy het die baba uit die broeikas gegryp en die verpleegster met die baba aangerand, waarna sy die baba op sy kop teen die grond geslaan het.” Ngoepe het gesê die baba is op slag dood. Die polisie is ontbied en die vrou is dadelik in hegtenis geneem. Sy moet binnekort in die Magatle-landdroshof verskyn op aanklag van moord.